*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 22ας Σεπτεμβρίου 1983

για τη χορήγηση αδείας στη Γαλλική Δημοκρατία να προβεί σε ενδοκοινοτική επιτήρηση των εισαγωγών ορισμένων εσωρούχων, καταγωγής Περού, που τίθενται σε ελεύθερη κυκλοφορία στην Κοινότητα

(Το κείμενο στη γαλλική γλώσσα είναι το μόνο αυθεντικό)

(83/497/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 115 πρώτο εδάφιο,

την απόφαση 80/47/ΕΟΚ της Επιτροπής της 20ής Δεκεμβρίου 1979 για τα μέτρα επίβλεψης και προστασίας που μπορούν να λάβουν τα κράτη μέλη, μετά από χορήγηση αδείας, έναντι της εισαγωγής ορισμένων προϊόντων καταγωγής τρίτων χωρών που τίθενται σε ελεύθερη κυκλοφορία σε άλλο κράτος μέλος (1), και ιδίως τα άρθρα 1 και 2,

Εκτιμώντας:

ότι, δυνάμει της απόφασης 80/47/ΕΟΚ, τα κράτη μέλη μπορούν να προβούν σε ενδοκοινοτική επίβλεψη των εισαγωγών που αναφέρονται σ' αυτή μόνο μετά από χορήγηση αδείας από την Επιτροπή·

ότι, σύμφωνα με το άρθρο 11 του κανονισμού (ΕΟΚ) αριθ. 3589/82 του Συμβουλίου της 23ης Δεκεμβρίου 1982 σχετικά με το κοινό καθεστώς εισαγωγών ορισμένων κλωστοϋφαντουργικών προϊόντων καταγωγής τρίτων χωρών (2), η Επιτροπή, με τον κανονισμό (ΕΟΚ) αριθ. 2183/83 (3), καθόρισε ποσοτικά όρια, από τις 14 Ιουνίου 1983 μέχρι τις 31 Δεκεμβρίου 1986, για τις εισαγωγές στη Γαλλία και Ιταλία ορισμένων κλωστοϋφαντουργικών προϊόντων που ανήκουν στην κατηγορία 4, καταγωγής Περού· ότι οι εισαγωγές αυτών των ιδίων προϊόντων παραμένουν ελεύθερες στα άλλα κράτη μέλη·

ότι, δυνάμει των εμπορικών μέτρων, όπως έχουν καθοριστεί, υπάρχουν διαφορές ανάμεσα στα διαφορετικά κράτη μέλη όσον αφορά τις εισαγωγές των προϊόντων αυτών· ότι οι διαφορές αυτές μπορούν να προκαλέσουν εκτροπές στο εμπόριο·

ότι, προκειμένου να αποκαλυφθούν σύντομα οι εκτροπές στο εμπόριο που ενδεχομένως μπορούν να επιδεινώσουν ή να επιφέρουν οικονομικές δυσκολίες στο σχετικό τομέα, η γαλλική κυβέρνηση υπέβαλε στις 15 Αυγούστου 1983 στην Επιτροπή αίτηση, στα πλαίσια του άρθρου 2 της απόφασης 80/47/ΕΟΚ, για να της επιτραπεί να προβεί σε ενδοκοινοτική επιτήρηση των εισαγωγών ορισμένων εσωρούχων, καταγωγής Περού, που τίθενται σε ελεύθερη κυκλοφορία στα άλλα κράτη μέλη·

ότι η Επιτροπή εξέτασε, ιδίως, αν οι εισαγωγές αυτές μπορούσαν να αποτελέσουν αντικείμενο μέτρων ενδοκοινοτικής επιτήρησης στα πλαίσια του άρθρου 2 της απόφασης 80/47/ΕΟΚ και αν είχαν παρασχεθεί στοιχεία όσον αφορά τις εν λόγω οικονομικές δυσκολίες·

ότι είναι δυνατό να επιτραπεί η θέσπιση μέτρων επιτήρησης για τα κλωστοϋφαντουργικά προϊόντα της ομάδας Ι, όπως καθορίζονται από τον κανονισμό (ΕΟΚ) αριθ. 3589/82, ακόμη και αν δεν έχουν γίνει εκτροπές στο εμπόριο ή δεν έχουν υποβληθεί αιτήσεις για ενδοκοινοτική άδεια, λαμβανομένου υπόψη του κινδύνου των οικονομικών δυσκολιών οι οποίες χαρακτηρίζουν το εμπόριο των προϊόντων αυτών που είναι ευαίσθητα στις εισαγωγές·

ότι πρέπει, ως εκ τούτου, να επιτραπεί στη Γαλλία να προβεί σε ενδοκοινοτική επιτήρηση μέχρι τις 30 Ιουνίου 1985 των εισαγωγών των εν λόγω εσωρούχων που ανήκουν στην κατηγορία 4, καταγωγής Περού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται άδεια στη Γαλλική Δημοκρατία να προβεί έως τις 30 Ιουνίου 1985 σε ενδοκοινοτική επιτήρηση των εισαγωγών που αναφέρονται στο παράρτημα, σύμφωνα με την απόφαση 80/47/ΕΟΚ.

Άρθρο 2

Η παρούσα απόφαση απευθύνεται στη Γαλλική Δημοκρατία.

Βρυξέλλες, 22 Σεπτεμβρίου 1983.

Για την Επιτροπή

Wilhelm HAFERKAMP

Αντιπρόεδρος

(1) ΕΕ αριθ. L 16 της 22. 1. 1980, σ. 14.

(2) ΕΕ αριθ. L 374 της 31. 12. 1982, σ. 106.

(3) ΕΕ αριθ. L 210 της 2. 8. 1983, σ. 7.

ΠΑΡΑΡΤΗΜΑ

Κλωστοϋφαντουργικά προϊόντα για τα οποία έχουν καθοριστεί κατηγορίες (1)

1.2 // // // Κατηγορία // Χώρα καταγωγής // // // 4 // Περού // //

(1) Βλ. ορισμό που αναφέρεται στον κανονισμό (ΕΟΚ) αριθ. 3589/82 του Συμβουλίου (ΕΕ αριθ. L 374 της 31. 12. 1982, σ. 106).